अरहान्त र विपना स्क्वास च्याम्पियन
अरहान्तकेशर सिंह र विपना ब्लोन एनएसआरए एनिभरसरी कप स्क्वास प्रतियोगितामा च्याम्पियन भएका छन् ।
काठमाडौँ — अरहान्तकेशर सिंह र विपना ब्लोन एनएसआरए एनिभरसरी कप स्क्वास प्रतियोगितामा च्याम्पियन भएका छन् ।सातदोबाटोमा शनिबार पुरुष एकल फाइनलमा नेपालका नम्बर एक अरहान्तले अमिर ब्लोनलाई ६–११, ११–७, ११–४, ११–८ ले पराजित गरेका थिए । अरहान्तको खेलजीवनको यो १४ औं एकल उपाधि हो । महिला एकल फाइनलमा विफनाले वृष्णा थापालाई ११–८, ८–११, ११–६, १३–११ ले हराइन् ।यू–१९ गर्ल्समा साक्षी सुनुवार फाइनलमा रेनेशा महर्जनलाई ११–२, ११–१, ११–२ ले हराएर च्याम्पियन बनिन् । स्पर्धा ब्वाइज फाइनलमा विकास तुम्सिङ मगरले पासाङ ब्लोनलाई ११–७, १२–१४, ११–६, ११–४ ले हराए । मास्टर्स ५० वर्षमाथि छविलाल पाइजा पुनले प्रज्ज्वल प्रधानलाई ३–१ सेट र प्लेट च्याम्पियन्सिपमा पासाङ ब्लोनले दिव्यराज वज्राचार्यलाई ३–० को सोझो सेटमा हराए ।नेपाल स्क्वास र्‍योकेट्स संघ स्थापनाको ३५ वर्ष पुगेको अवसरमा उक्त प्रतियोगिता आयोजना भएको हो । पभावना र राजेन्द्रको संन्यासनेपाल स्क्वास र्‍याकेट्स संघले प्रतियोगिता समापनमा राष्ट्रिय र अन्तर्राष्ट्रिय स्क्वास प्रतियोगिताबाट संन्यास लिएका खेलाडी भावना सुनुवार र राजेन्द्र शाक्यलाई सम्मान गरेको थियो । दुवैले घरेलु प्रतियोगितालाई भने निरन्तरता दिनेछन् । दुई दशकदेखि स्क्वासमा समर्पित भावना घरेलु महिला स्क्वासकी प्रभावशाली खेलाडी हुन् । चार पटक दक्षिण एसियाली खेलकुद (साग) मा भाग लिएकी भावनाले दसौं कोलम्बो, १२ औं गुवाहाटी र १३ औं काठमाडौं सागमा नेपाललाई महिला टिम इभेन्टमा कांस्य पदक दिलाएकी थिइन् । एसियाली खेलकुदमा नेपालको प्रतिनिधित्व गरिसकेका राजेन्द्र संघका केन्द्रीय सदस्य पनि हुन् ।